作者:無可
標題:奉和段著作山居呈諸同志三首次本韻
內容:香花懷道侶，巾舄立雙童。解印鴛鴻內，抽毫水石中。履溫行燒地，衣赤動霞風。又似朝天去，諸僧不可同。官辭中秘府，疏放野麋齊。偃仰青霄近，登臨白日低。折腰窺乳竇，定足涉冰溪。染翰揮嵐翠，僧名幾處題。暫收丹陛跡，獨往亂山居。入雪知人遠，眠雲覺俗虛。足垂巖頂石，纓濯洞中渠。只見僧酬答，新歸絕壑書。